Document ID: 32011D0837

VYKONÁVACIE ROZHODNUTIE KOMISIE
z 12. decembra 2011,
ktorým sa opravuje rozhodnutie 2010/399/EÚ, ktorým sa z financovania Európskou úniou vylučujú niektoré výdavky vynaložené členskými štátmi v rámci Záručnej sekcie Európskeho poľnohospodárskeho usmerňovacieho a záručného fondu (EPUZF), v rámci Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV)
[oznámené pod číslom K(2011) 9130]
(Iba slovinský text je autentický)
(2011/837/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1258/1999 zo 17. mája 1999 o financovaní Spoločnej poľnohospodárskej politiky (1), a najmä na jeho článok 7 ods. 4,
so zreteľom na nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (2), a najmä na jeho článok 31,
po porade s Výborom poľnohospodárskych fondov,
keďže:
(1)
Rozhodnutím 2010/399/EÚ (3) Komisia vylúčila z financovania Európskou úniou v prípade Slovinska sumu vo výške 2 280 860,00 EUR, ktorá sa vzťahuje na opatrenia na rozvoj vidieka kategórie agroenvironmentálne opatrenia a opatrenia pre znevýhodnené oblasti, pokiaľ ide o sumy, ktoré k 23. júnu 2009 ešte neboli od príjemcov spätne získané. Vyššie uvedené číslo sa zakladá na údajoch, ktoré Slovinsko poskytlo Komisii. Slovinsko bolo informované o tom, že akékoľvek spätné získania týchto súm vykonané po 23. júne 2009 sa Komisii nedeklarujú ani nepreplácajú.
(2)
Pri predkladaní konečného vyhlásenia o výdavkoch a konečnej žiadosti o platby Európskej komisii na účel ukončenia prechodných programov rozvoja vidieka Slovinsko nesprávne zahrnulo spätne získané sumy, ktoré boli v konečných vyhláseniach predmetom uvedenej finančnej opravy. Na základe súm, o ktorých Slovinsko Komisiu informovalo, sa prijalo rozhodnutie Komisie 2009/984/EÚ (4), ktorým sa ustanovuje vyplatenie alebo spätné získanie konečného zostatku pri ukončení programu v oblasti prechodných programov rozvoja vidieka financovaných z Európskeho poľnohospodárskeho usmerňovacieho a záručného fondu (EPUZF) v Českej republike, Maďarsku a Slovinsku.
(3)
Po tom, čo Slovinsko dostalo príkaz na spätné získanie na účel opravy na základe rozhodnutia 2010/399/EÚ, informovalo Komisiu o tom, že časť opravy sa už zrazila v rozhodnutí 2009/984/EÚ. Na základe dôkladnej analýzy a potvrdenia Slovinského certifikačného orgánu pre platobné agentúry sa potvrdilo, že sa prekrýva suma vo výške 2 170 331,88 EUR.
(4)
Z tohto dôvodu ručí Slovinsko Komisii len za rozdiel medzi výškou pôvodnej opravy vo výške 2 280 860 EUR podľa rozhodnutia 2010/399/EÚ a výškou spätne získaných prostriedkov deklarovaných v rozhodnutí 2009/984/EÚ (2 170 331,88 EUR). Rozdiel sa rovná 110 528,12 EUR. Pôvodný príkaz na spätné získanie bude nahradený novým vo výške 110 528,12 EUR.
(5)
Rozhodnutie 2010/399/EÚ by sa preto malo zodpovedajúcim spôsobom opraviť.
PRIJALA TOTO ROZHODNUTIE:
Článok 1
Všetky položky v prílohe k rozhodnutiu 2010/399/EÚ týkajúce sa Slovinska sa nahrádzajú položkami uvedenými v prílohe k tomuto rozhodnutiu.
Článok 2
Toto rozhodnutie je určené Slovinskej republike.
V Bruseli 12. decembra 2011

Labels: 18
15
19
6